Die groot dors. | ProsperYou
Die groot dors.
Die week is lank, baie lank en ek voel emosioneel en afgemat. Daar is ŉ duisend dinge aan die gebeur en my gedagtes is op ŉ honderd plekke. My konsentrasie is by drie groot projekte wat almal gelyk moet aandag kry en uitrol. Maar ek is... meh.
Terwyl ek gisteraand in die bed lê kan ek weereens nie slaap nie, ek dink aan hoe ek voel en hoe ek sommer huilerig is. Ek wonder hoekom. Dit is nie asof ek nie energie het nie, nie passie het nie... en ek belowe ek is lus om hierdie dinge alles 100 persent aan te pak.
Ek onthou die woorde van Susan Coetzer so asof die boodskap vir my gestuur word “wanneer mens so moeg is, is dit die siel wat leeggetap is. Dan moet jy volmaak! Jy vat ekstra tyd om saam met die Here te spandeer, jy lees die woord net waar jy hom oopmaak en jy laat die gees homself volmaak. Mens moet! Dit sal jou nuwe krag gee.”
Ek besef my gees is leeggetap en ek moet volmaak. Ek bid ŉ ekstra gebedjie en vra die Here om my gees te vul. Ek is rustig en toe ek wakker word, is dit ŉ nuwe môre. Ek voel sommer klaar beter en nou is dit vol maak tyd.
Vanaand bid ek aan die een wat ons geleer bid het JESUS om jou en my te leer om gereeld vol te maak voor die beker leeg tap. Om te weet wanneer die gees bietjie meer aandag nodig het. Om nie die wêreld kans te gee om jou leeg te sien nie, maar dat jy sal oorloop van Liefde, Vreugde, Vrede en Hoop.
Vir nou sonder ek myself bietjie af en vat ŉ geesvakansie.
Staan ŉ bietjie stil en gee aandag aan ŉ dors wat net Jesus kan les.